Document ID: 32002R0933

Komission asetus (EY) N:o 933/2002,
annettu 31 päivänä toukokuuta 2002,
tiettyjen Sveitsistä peräisin olevien maataloustuotteiden tariffikiintiöiden avaamisesta ja hallinnoinnista sekä asetuksen (EY) N:o 851/95 kumoamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon neuvoston ja, tiede- ja teknologiayhteistyötä koskevan sopimuksen osalta, komission 4 päivänä huhtikuuta 2002 tehdyn päätöksen 2002/309/EY, Euratom seitsemän sopimuksen tekemisestä Sveitsin valaliiton kanssa(1), ja erityisesti sen maataloustuotteiden kauppaa koskevan sopimuksen(2), jäljempänä "sopimus", ja erityisesti sen 2 artiklan,
sekä katsoo seuraavaa:
(1) On tarpeen avata sopimuksen liitteessä 2 tarkoitetut tariffikiintiöt ja antaa niiden hallinnointia koskevat säännöt.
(2) Yhteisön viranomaisten ja jäsenvaltioiden olisi hallinnoitava näitä tariffikiintiöitä tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(3), sellaisena kuin se on viimeksi muutettuna komission asetuksella (EY) N:o 444/2002(4), 308 a-308 c artiklassa säädetyn tariffikiintiöiden hallinnointijärjestelmän mukaisesti.
(3) Tuotteiden on oltava Sveitsin alkuperätuotteita sopimuksen 4 artiklassa tarkoitettujen sääntöjen mukaisesti, jotta ne voitaisiin lukea näihin tariffikiintiöihin.
(4) CN-koodiin 0809 20 95 kuuluvien syötäväksi tarkoitettujen kirsikoiden tariffikiintiöllä korvataan neuvoston asetuksella (EY) N:o 851/95(5) käyttöön otettu samaa tuotetta koskeva tariffikiintiö (järjestysnumero 09.0901). Kyseinen asetus ei tämän vuoksi enää ole tarpeen, joten se olisi kumottava sopimuksen voimaantulopäivästä lukien.
(5) Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jollei 2 kohdasta muuta johdu, tämän asetuksen liitteessä luetellut Sveitsistä peräisin olevien tuotteiden tariffikiintiöt avataan vuosittain 1 päivän tammikuuta ja 31 päivän joulukuuta väliseksi ajaksi ja niihin sovelletaan kyseisessä liitteessä ilmoitettuja tulleja.
2. Vuonna 2002 tariffikiintiöt avataan 1 päivän kesäkuuta ja 31 päivän joulukuuta väliseksi ajaksi. Tariffikiintiöiden vuotuisia määriä alennetaan suhteessa niiden kuukausien määrään, joiden ajan ne ovat käytettävissä. Tämän laskelman tuloksena mahdollisesti saatavat tonnin murto-osat pyöristetään ylöspäin seuraavaan täyteen tonniin.
2 artikla
Komissio hallinnoi 1 artiklassa tarkoitettuja tariffikiintiöitä asetuksen (ETY) N:o 2454/93 308 a-308 c artiklan mukaisesti.
3 artikla
Kumotaan asetus (EY) N:o 851/95 1 päivästä kesäkuuta 2002 lukien.
4 artikla
Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä toukokuuta 2002.

Labels: 3
18
6